
Gergely Zoltán polgármester: Megnyitja a 2011. június 3-ai soron kívüli képviselő-testületi ülést. Megállapítja, hogy a képviselő-testület határozatképes, Gergely Béláné és Dr. Olajos Gyula jelezte távollétét. 
Napirendi pontnak a meghívóban szereplőt javasolja, mely a következő:

1./ A jászárokszállási 3255/1 hrsz-ú, az Önkormányzat tulajdonát képező ingatlanon lévő felépítmény megvásárlása

2./ Döntés a lengyel testvérvárosba utazás költségeihez való hozzájárulásról 

Megállapítja, hogy a napirendi ponttal a képviselő-testület egyhangúlag egyetértett és meghozta a következő határozatot:

95/2011. (VI. 03.) határozat:

/Napirendi pont elfogadásáról/
Jászárokszállás Város Önkormányzatának Képviselő-testülete a 2011. június 3-ai soron kívüli testületi ülés napirendi pontját egyhangúlag elfogadta. 

1. napirend: A jászárokszállási 3255/1 hrsz-ú, az Önkormányzat tulajdonát képező ingatlanon lévő felépítmény megvásárlása

Gergely Zoltán polgármester: Ismerteti a napirendi pontot. Elmondja, hogy Jászárokszálláson szelektív hulladéklerakót szeretnének építeni, amelyre a REGIO-KOM Társulás által benyújtott pályázattal nyertek támogatást, a hulladékudvar közel 70 millió forintos költséggel épülne meg, amelyre a Testület 24 millió forint önrészt különített el. Több helyszínt megnéztek, a lakosság részére megközelíthető és a feltételeknek megfelelő helyet kerestek. A tervező által is javasolt, a Víziközmű területének egy részét választották ki, amelyen kialakítják a hulladékudvart. A terület megközelítésénél akadtak problémák. A terv azzal számolt, hogy a vasút területét is érinti. Azonban a MÁV Zrt. nem engedélyezi a területe használatát. Az illetékes építési hatóság megkereste a Közlekedési Felügyelőséget, amely elutasító határozatot hozott. 
Bakainé Magyari Melinda műszaki irodavezető: Elmondja, hogy a szolnoki építéshatóság adja ki a négy hulladékudvar építési engedélyét. A Közlekedési Felügyelőség állásfoglalása alapján a kijelölt területnek nincs közterülettel kapcsolata. A rendezési tervben szereplő út megépülésével ez megvalósulna. Az építési engedély kiadásához erre szükség van. Az első tervek szerint a MÁV területének érintése nélkül, az önkormányzat tulajdonát képező telekhatáron vezetnék el az utat, amely a ráfordulást is lehetővé teszi. A hulladékudvaron található különböző konténerek elszállítását végző gépjárművek ráfordulási szöge meghatározott, ezért is kötött, hogyan helyezhető el a kapu. Az előterjesztés tárgyát képező területen fekvő épület nem az önkormányzat tulajdona a fellelhető dokumentumok alapján. A közterületté nyilvánításhoz szükséges az épület lebontása. Az épület meghagyása mellett nem adják ki az építési engedélyt. A szabályozási tervben szereplő út halad át a területen, amelybe beleesik az épület. Jelenleg mindenképpen el kell bontani az épületet, hogy az utat megépíthessék. Az építési engedély kiadására június 30. a határidő, a jogerőre emelkedéssel együtt, mely szükséges a pályázathoz. Amennyiben közterületté nyilvánítják a területet és az épület sem lesz rajta, akkor a közlekedési felügyelet és az építéshatóság is meg tudja adni az engedélyt. Szükséges, hogy a telek járművel megközelíthető legyen és közterülettel legyen kapcsolata. A fellelhető dokumentumok szerint az épület 1998-ig a Mátra Cukorgyár tulajdonában volt. A gyár később eladta az épületet Gonda Józsefnének. Ezt a tényt a földhivatalnál nem vezették át, nincs nyoma a bejegyzésekben. Gonda Józsefné az épületet eladta Ács Péternek, aki pedig Nagy Tibornak adta el. Jelenleg Nagy Tibor az épület tulajdonosa. Egyik szerződést sem jegyezték be a földhivatalnál, nincs nyoma annak, hogy bárki, bármikor kérte volna ezt. Az önkormányzat erre alapozza, hogy az épület jelenleg Nagy Tibor tulajdonában van. A tulajdoni lapon jelenleg nem szerepel bejegyzés, ezért az önkormányzat úgy is tekinthetné, hogy az épület az önkormányzat tulajdona. Azonban jogászok véleménye szerint a létező szerződések a bíróság előtt megállják a helyüket. Amennyiben az önkormányzat elbontaná az épületet, nagy valószínűséggel egy peres eljárásban a bíróság Nagy Tibor javára döntene. Erre alapozva tartják indokoltnak adásvételi szerződéssel rendezni a helyzetet. Nagy Tibor úr nyilatkozatot adott be, megvételre ajánlotta a tulajdonában lévő 3255/1 helyrajzi számú ingatlanon lévő felépítményt, valamint a mellette található mérleget az Önkormányzat részére bruttó 600.00,- Ft összegben. Az épület lebontását és a mérleg elszállítását is vállalta. Az önkormányzat vállalja a mérleg helyének földdel történő visszatöltését, a terepszint rendezését.  
A hulladékudvar kialakításához, az építési engedély megszerzéséhez erre a lépésre mindenképpen szükség van. 

Gergely Zoltán polgármester: Elmondja, hogy Nagy Tibor az ügyvédi vélemény szerint jogilag „ingatlan-nyilvántartáson kívüli tulajdonos”, amelynek feltétele, hogy okirattal igazolja a tulajdonviszonyt és az épület birtokbavételét. Ennek megfelel, hogy a tulajdonos testvére lakik az épületben.  Felvetette, hogy az önkormányzat tulajdonképpen a saját tulajdonához jut hozzá azáltal, hogy az ingatlant elbontja a tulajdonos. A földhivatalnál az épület nincs bejegyezve sem a jelenlegi, sem a korábbi tulajdonos nevére, de a szerződésekkel tudja bizonyítani, hogy a cukorgyár az általa épített épületet eladta Gonda Józsefnének és azt, miként került az ő tulajdonába. Az épület elbontása két-háromszázezer forintba kerülhet, amelyet az eladó vállal. 
Kovácsné Tősér Zsuzsanna képviselő: Arról érdeklődik, hogy mi lesz az épületben lakó testvérrel? 

Gergely Zoltán polgármester: Elmondja, hogy a tulajdonos feladata gondoskodni róla. Az épületbe nincs bejelentkezve senki. Az ajánlott vételárról többször tárgyaltak már. A nyilatkozat szerint az épület elbontását a testület által meghatározott időpontig, a javaslat szerint szerda délutánig elvégezteti. A testület döntése szerint elkészítik az adásvételi szerződést, a vételár kifizetésére csak az épület elbontása után kerül sor. 
Kovácsné Tősér Zsuzsanna képviselő: Arról érdeklődik, az önkormányzatnak szüksége lehet-e az épületre. 

Gergely Zoltán polgármester: Elmondja, hogy az épület másra nem alkalmas. 

Szerző Csaba képviselő: Kérdése, hogy a tulajdonos jogilag tudja-e igazolni a tulajdonjogát? 

Bakainé Magyari Melinda műszaki irodavezető: Válaszában elmondja, hogy a szerződések alkalmasak erre. 

Gergely Zoltán polgármester: Ha a testület nem kívánja megvenni az épületet, más megoldást keresnek. 

Csőke István képviselő: Arról érdeklődik, hogy az önkormányzat miért nem szólítja fel  Nagy Tibort az épület elbontására, ha az önkormányzat területén van az épület? 

Gergely Zoltán polgármester: Elmondja, hogy mivel ő a tulajdonos, az önkormányzat nem bontathatja el az épületet, egy peres eljárás pedig évekig elhúzódna. 

Drapos Béláné alpolgármester: Kérdése, hogy mi történik, ha szerda délutánig nem bontja le az épületet? 

Bakainé Magyari Melinda műszaki irodavezető: Elmondja, hogy ebben az esetben a projektet nem tudnák megvalósítani.
Gergely Zoltán polgármester: Elmondja, hogy a mérleg kiemelése nem szükséges szerdáig, határidőre az épület lebontására van szükség. Lezárja a vitát és felkéri Dr. Gábris Emese aljegyzőt a határozati javaslat ismertetésére. 

Dr. Gábris Emese aljegyző: Felolvassa a határozati javaslatot. 
Gergely Zoltán polgármester: Szavazásra teszi fel a határozati javaslatot. Megállapítja, hogy 

a szavazás egyhangú volt, a Képviselő-testület meghozta az alábbi határozatot:
96/2011. (VI. 03.) határozat:

/A jászárokszállási 3255/1 hrsz-ú, az Önkormányzat tulajdonát képező ingatlanon lévő felépítmény megvásárlásáról/

1. Jászárokszállás Város Önkormányzatának Képviselő-testülete a jászárokszállási 3255/1 hrsz-ú, 1/1 arányban Jászárokszállás Város Önkormányzata (továbbiakban Önkormányzat) tulajdonában álló épület, udvar megnevezésű ingatlanon lévő volt cukorgyári mérlegház és mérleg elnevezésű felépítményt megvásárolja a felépítmény tulajdonosától, Nagy Tibor 5123 Jászárokszállás, Vasút u. 57. szám alatti lakostól a kölcsönösen kialkudott bruttó 600.000,-Ft, azaz Hatszázezer forint vételáron.

2. Nagy Tibor az adásvételi szerződésben kötelezettséget vállal arra, hogy a vételár fejében a felépítményt és a mérleget saját költségén a talajszintig visszabontja és elszállítja az Önkormányzat által megadott időpontig.

3. A mérleg helyének feltöltéséről az Önkormányzat gondoskodik, továbbá az Önkormányzat viseli a szerződéskötéssel járó ügyvédi és földhivatali költségeket.

4. A Képviselő-testület az adásvételi szerződés megkötésére felhatalmazza Gergely Zoltán polgármestert.

Határidő: azonnal.

Felelős: polgármester.

Erről értesülnek: 1./ Nagy Tibor 5123 Jászárokszállás, Vasút u. 57.

                            2./ Műszaki Iroda Helyben

                            3./ Pénzügyi Iroda Helyben

                            4./ Irattár.

2. napirend: Döntés a lengyel testvérvárosba utazás költségeihez való    hozzájárulásról

Gergely Zoltán polgármester: Elmondja, hogy az önkormányzat által delegált személyek az elmúlt hétvégén jártak Tarlowban, az önkormányzat lengyelországi testvérvárosában. A város képviselői továbbra is bíznak abban, hogy idén is megvalósul a gyerekek cseretáboroztatása. Egy pályázaton nyertek támogatást a költségekhez. A Képviselő-testületnek döntenie kell arról, hogy forrást biztosítson az utaztatáshoz. Negyven gyermek utazása 20.000,- Ft-os hozzájárulással 800.000,- Ft költséget jelentene. Az önkormányzat részéről mintegy 1.000.000,- Ft támogatásra volna szükség. Az önkormányzat által összeállított pályázat nem nyert támogatást. A szükséges forrást a tartalékalap terhére biztosíthatná az önkormányzat. A gimnáziumban harminckét fő jelentkező van, 20.000,- Ft költség mellett. 

Csomor János képviselő: Elmondja, hogy az általános iskolában tizenöten jelentkeztek, de csak 15.000,- Ft-os költség mellett.  

Gergely Zoltán polgármester: Elmondja, hogy most 20.000,- Ft-os költséggel hirdették meg az utaztatást. 

Csomor János képviselő: Válaszában elmondja, hogy így hirdették meg az általános iskolában is, de csak tizenöten jelentkeztek, viszont 15.000,- Ft költséget vállalnának. 

Gergely Zoltán polgármester: Kéri, hogy hétfőig jelezzenek vissza, 20.000,- Ft költség mellett hány fő jelentkezik az utazásra. Különbséget nem tudnak tenni az általános iskolás és a gimnazista gyerekek költségei között. Ha 20.000,- Ft/ fő befizetése megtörténik negyven gyerek esetében, 800.000,- Ft bevételt jelentene, amelyhez az önkormányzat a tartalékkeretből 1.000.000,- Ft-tal járulna hozzá. Felkéri Csőke István képviselőt, hogy röviden tájékoztassa a Képviselő-testületet a lengyelországi útjukról. 

Csőke István képviselő: Elmondja, hogy a testvérvárosban nagyon várták a delegációt. Tarlow-ban is elmondta, hogy az önkormányzat a vállalatoktól is megpróbál támogatást szerezni, illetve más megoldásokat is keres a csereutaztatás megvalósítására. A kapcsolat legfontosabb része, hogy a gyerekek megismerjék a két országot és ők legyenek az együttműködés haszonélvezői. Elmondja, hogy két lengyel vállalkozó házaspár támogatást nyújtana az árokszállási gyermekeknek Tarlow-ból a lengyel tengerpartra utazásának költségeire. Javasolja, hogy a gimnazista és az általános iskolás gyermekek támogatásában tegyenek különbséget, véleménye szerint egy kisebb gyerek utazása kevesebbe kerül.

Kovácsné Tősér Zsuzsanna képviselő: Arról érdeklődik, hogy a gimnáziumi jelentkezők közül mindenki Jászárokszálláson lakik-e? 

Gergely Zoltán polgármester: Elmondja, hogy ezt még nem jelezték. A lényegi szempont, hogy a költségvetésből 1.000.000,- Ft biztosítása nagy összeget jelent.  
Kovácsné Tősér Zsuzsanna képviselő: Arról érdeklődik, hogy a lengyelek által megnyert pályázat milyen költségekre vonatkozik? 

Petró Géza képviselő: Elmondja, hogy támogatja a javaslatot. 

Petró Géza képviselő távozik az ülésről 13 óra 03 perckor. 
Csomor János képviselő: Elmondja, hogy a tegnapi napon érdeklődött a kapcsolattartótól, arról, hogy milyen célra nyerték a támogatást, de egyelőre nem kaptak választ. Nem ismeri a pályázatuk tartalmát. 
Gergely Zoltán polgármester: Elmondja, hogy a lengyelországiak sem nyertek azon a pályázaton, amelyen Jászárokszállás indult. A pályázatban szereplő tervek szerint nyaraltatnák a lengyel gyerekeket. 

Csomor János képviselő: Elmondja, hogy a hangsúly a költségek fedezetének biztosításán van. 

Csőke István képviselő: Elmondja, hogy a kérdés az, hogy az önkormányzat felvállalja-e a költségeket. 

Kovácsné Tősér Zsuzsanna képviselő: Az utazások időpontjairól érdeklődik. 

Gergely Zoltán polgármester: Válaszában elmondja, hogy általában azonos időpontokban utaznak a gyermekek. 

Csomor János képviselő: Elmondja, hogy idén augusztus 7-től 13-ig mennének az árokszállásiak és augusztus 15-től 21-ig maradnának a lengyel gyerekek. Az időszakokat a lengyelek kérték. A küldöttségük augusztus 20-ra itt lenne. 

Gergely Zoltán polgármester: Lezárja a vitát. Javasolja, hogy 20.000,- Ft költség hozzájárulást határozzanak meg. A Képviselő-testület tartalékkeret terhére 1.000.000,- Ft-ig támogassa az utazást. 

Csőke István képviselő: Javasolja, hogy részesítsék előnyben a jászárokszállási diákokat. 
Gergely Zoltán polgármester: Elmondja, hogy törekedni fognak erre. A gimnáziumból nem kaptak ilyen jellegű visszajelzést. Lezárja a vitát és a Csőke István által tett kiegészítéssel együtt szavazásra teszi fel a határozati javaslatot. Megállapítja, hogy a szavazás egyhangú volt, a Képviselő-testület meghozta az alábbi határozatot:

97/2011. (VI. 03.) határozat:

/Döntés a lengyel testvérvárosba utazás költségeihez való hozzájárulásról/
Jászárokszállás Város Önkormányzatának Képviselő-testülete az Önkormányzat 2011. évi költségvetésének tartalékkerete terhére 1.000.000,- Ft összegű támogatást biztosít az általános iskolai és gimnáziumi tanulók 2011. augusztusában sorra kerülő, a lengyel testvérvárosba történő utazásának költségeihez. 
A támogatás felhasználása során a jászárokszállási lakcímmel rendelkező diákok előnyben részesülnek. 
Határidő: értelemszerűen. 

Felelős: Polgármester.

Erről értesül:
1. Pénzügyi Iroda helyben



2. Irattár

Csőke István képviselő: Kéri, hogy az Árokszállási Nyár rendezvénysorozatra küldjenek meghívót Tarlow-ba is.  

Gergely Zoltán polgármester: Megköszöni a részvételt és bezárja a soron kívüli ülést. 

A jegyzőkönyv lezárva 2011. június 3-án 13 óra 12 perckor. 
Kmf.


Gergely Zoltán 





dr. Gábris Emese


 polgármester





 
       aljegyző

